รอ3เดือนสรุปขายหวยในห้าง80บาท
สำนักงานสลากฯ คาด 3 เดือน ขายหวย 80 บาทในห้าง ยังต่อสัญญารายเดิม 48 ล้านใบ
8 พ.ค. 2558

สำนักงานสลากฯ คาด 3 เดือน ขายหวย 80 บาทในห้าง ยังต่อสัญญารายเดิม 48 ล้านใบ
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า ขณะนี้ยืนยันว่าสำนักงานสลากฯ จะต่อสัญญาให้กับผู้ค้าลอตเตอรี่รายเดิมที่หมดอายุในเดือน มิ.ย.นี้ กว่า 48 ล้านฉบับ เนื่องจากเป็นผู้ขายจริง ทั้งรายย่อย คนพิการ แต่ต้องขายในราคาที่กำหนดไว้ วิธีนี้ถือเป็น 1 ใน 2 แนวทาง ให้ราคาสลากขายใบละ 80 บาท โดยสำนักงานสลากฯ จะดูแลในส่วนกลาง ขณะที่ส่วนภูมิภาค ผวจ.และคลังจังหวัดเป็นผู้ดูแล
สำหรับแนวทางที่ 2 จะเพิ่มช่องทางจำหน่ายในร้านสะดวกซื้อ โดยอยู่ในขั้นตอนเจรจา คาดว่าจะได้ข้อสรุปใน 3 เดือน และการจำหน่ายด้วยเครื่อง เชื่อว่าจะทำให้ขายได้ใบละ 80 บาทแน่นอน เพราะเป็นการเพิ่มกลไกตลาด
รายงานจากกระทรวงการคลัง เปิดเผยว่า หลังสำนักงานสลากฯ เชิญร้านค้าปลีก เช่น เซเว่นอีเลฟเว่น บิ๊กซี ซูเปอร์เซ็นเตอร์ เทสโก้ โลตัส 108 ช็อป รับฟังข้อเสนอการเป็นตัวแทนจำหน่ายสลาก ตามมติคณะรัฐมนตรี (ครม.)โดยจะรวบรวมข้อมูลและข้อเสนอแนะผู้ประกอบการให้ที่ประชุมคณะกรรมการสลากฯ ที่มี พล.ต.อภิรัชต์ คงสมพงษ์ รองแม่ทัพภาคที่ 1 ในฐานะประธานพิจารณา คาดจะประชุมนัดแรกวันที่ 15 พ.ค.นี้
แหล่งข่าวจากบริษัท บิ๊กซี ซูเปอร์เซ็นเตอร์ เปิดเผยว่า ขณะนี้ยังไม่ได้ข้อสรุป บริษัทต้องนำเรื่องมาประชุมภายในหาข้อสรุป ก่อนเข้าพบภาครัฐอีกครั้ง